BROJ: 711-I-1856-M-148/19-02-18

Zagreb, 23. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Marice Jančić, općinske načelnice Općine Marija Gorica, za davanjem mišljenja Povjerenstva**,na 66. sjednici, održanoj 23. listopada 2018.g., daje sljedeće:

 **MIŠLJENJE**

1. **Općina Marija Gorica može stupiti u poslovni odnos s trgovačkim društvom Trgocentar Marija d.o.o., u vlasništvu kćeri dužnosnice, te s obrtom Ladanjski raj, obrt za ugostiteljstvo, proizvodnju povrća i pića, u vlasništvu supruga dužnosnice, ukoliko dužnosnica postupi u skladu s uputama Povjerenstva iz ovog mišljenja.**
2. **Ukoliko se kao mogući ponuditelji roba, radova ili usluga, utvrđenih Planom nabave roba, radova i usluga za proračunsku godinu 2019., pojavljuju trgovačko društvo Trgocentar Marija d.o.o. ili obrt Ladanjski raj, Općina Marija Gorica dužna je postupak jednostavne nabave onih roba i usluga utvrđenih Planom nabave za proračunsku godinu 2018., koje u svojoj ponudi imaju trgovačko društvo Trgocentar Marija d.o.o. i obrt Ladanjski raj, bez obzira na procijenjenu vrijednost konkretne nabave, provesti sukladno pravilima postupka jednostavne nabave procijenjene vrijednosti jednake ili veće od 100.000,00 kuna do procijenjene vrijednosti do 200.000,00 kn za robu i usluge, propisanim člankom 7. Pravilnika o provođenju postupaka jednostavne nabave u Općini Marija Gorica (Službeni glasnik Općine Marija Gorica broj 193/18.) i to uz obveznu objavu javnog poziva za dostavu ponuda.**
3. **Ukoliko na poziv iz točke II. izreke ove Odluke svoju ponudu podnese trgovačko društvo Trgocentar Marija d.o.o. ili obrt Ladanjski raj, dužnosnica je o navedenoj okolnosti dužna obavijestiti Općinsko vijeće Općine Marija Gorica te građane putem objave na službenim internetskim stranicama Općine Marija Gorica te se izuzeti od svih poslova odgovorne osobe naručitelja, pogotovo od ocjene ponuda, donošenja Odluke o odabiru najpovoljnije ponude, kao i potpisivanja Ugovora o nabavi u ime Općine Marija Gorica, a ovlast za obavljanje navedenih radnji delegirati na svog zamjenika.**
4. **U slučaju izvanredne potrebe za nabavom određene robe, radova ili usluga, koja nije bila obuhvaćena prethodno provedenim postupkom javnog poziva u smislu točke II i III ove izreke, Općina Marija Gorica za nabavu te robe, radova ili usluga ne može stupiti u poslovni odnos s trgovačkim društvom Trgocentar Marija d.o.o. niti s obrtom Ladanjski raj.**
5. **Dužnosnica i Općina Marija Gorica dužni su prije stupanja u poslovni odnos s trgovačkim društvom Trgocentar Marija d.o.o. ili s obrtom Ladanjski raj dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Marica Jančić, općinska načelnica Općine Marija Gorica. U knjigama ulazne pošte zahtjev je zaprimljen 22. listopada 2019.g., pod poslovnim brojem 711-U-3604-M-148/18-01-4, povodom kojeg se vodi predmet broj M-121/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona, stoga je i Marica Jančić, povodom obnašanja dužnosti općinske načelnice Općine Marija Gorica, obvezna postupati sukladno odredbama ZSSI-a.

Dužnosnica od Povjerenstva, u skladu s člankom 18. stavkom 1. ZSSI-a, traži mišljenje može li Općina Marija Gorica stupiti u poslovni odnos u postupku jednostavne nabave roba i usluga s trgovačkim društvom Trgocentar Marija d.o.o. u vlasništvu njezine kćeri …………… te s obrtom za ugostiteljstvo Ladanjski raj, u vlasništvu bračnog druga dužnosnice …………... Dužnosnica navodi da je trgovačko društvo Trgocentar Marija d.o.o. mogući ponuditelj za nabavu uredskog materijala, procijenjene vrijednosti 40.500,00 kn, sredstava i održavanje i ostale potrepštine, procijenjene vrijednosti 22.750,00 kn te za nabavu robe za potrebe reprezentacije, prigodnih poklon paketa za djecu i paketa za starije i nemoćne osobe, procijenjene vrijednosti 49.600,00 kn, dok je obrt Ladanjski raj mogući dobavljač hrane i pića za potrebe Općine. Dužnosnica navodi da obrt Ladanjski raj neprekidno posluje od 1973.g. te da je ugostiteljski objekt Ladanjski Raj jedini ugostiteljski objekt na području Općine Marija Gorica gdje je moguće konzumiranje hrane i pića, dok društvo Trgocentar Marija d.o.o. posluje od 1997. te da je u neposrednoj blizini objekta Općine Marija Gorica.

Člankom 4. stavkom 2. ZSSI-a propisano je da su članovi obitelji dužnosnika, u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi (dakle i djeca), braća i sestre dužnosnika te posvojitelj odnosno posvojenik dužnosnika.

Člankom 7. točkom g) ZSSI-a kao jedno od zabranjenih djelovanja dužnosnika, propisano je da je dužnosnicima zabranjeno utjecati na dobivanje poslova ili ugovora o javnoj nabavi. Točkom i) istog članka propisano je da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Članak 6. stavak 4. ZSSI-a propisuje da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Stavkom 4. propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, s stavkom 5. propisano je da će Povjerenstvo posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stavkom 6. propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo ukazuje da je člankom 15. stavkom 1. Zakona o javnoj nabavi („Narodne novine“ broj 120/16.) definirano da je jednostavna nabava, nabava do vrijednosti pragova iz članka 12. stavka 1. tog Zakona, odnosno do iznosa od 200.000,00 kn neto za nabavu roba i usluga, odnosno do iznosa od 500.000,00 kn neto za nabavu radova. Sukladno stavku 2. toga članka Zakona, pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Naručitelj je obvezan opći akt iz stavka 2. ovoga članka te sve njegove kasnije promjene objaviti na internetskim stranicama. Člankom 6. stavkom 1. točkom 2. Zakona o javnoj nabavi, propisano je da su i jedinice lokalne samouprave također javni naručitelji.

Sukladno članku 4. Zakona o javnoj nabavi, naručitelj je u primjeni tog Zakona u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. Javna nabava ne smije biti osmišljena s namjerom izbjegavanja primjene ovog Zakona ili izbjegavanja primjene pravila o javnoj nabavi male, odnosno velike vrijednosti ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

Sukladno članku 28. stavku 1. i 4. Zakona o javnoj nabavi, naručitelj je obvezan donijeti plan nabave za proračunsku ili poslovnu godinu, u kojem se navode se svi predmeti nabave čija je vrijednost jednaka ili veća od 20.000,00 kuna.

Uvidom u Službeni glasnik Općine Marija Gorica, broj 2013/2019. utvrđeno je da je dužnosnica Marica Jančić, kao općinska načelnica Općine Marija Gorica, dana 23. siječnja 2019.g. donijela Plan nabave roba, radova i usluga za proračunsku godinu 2019., kojim su obuhvaćene sve nabave procijenjene vrijednosti veće od 20.000,00 kuna, sukladno Zakonu o javnoj nabavi. Za IV. kvartal 2019. predviđene su stavke nabave uredskog materijala, procijenjene vrijednosti 42.400,00 kuna, sredstava za čišćenje i održavanje i ostale potrepštine, procijenjene vrijednosti 22.750,00 kuna te reprezentacije, prigodnih poklona, paketa za djecu i paketa za starije i nemoćne osobe, procijenjene vrijednosti 40.000,00 kuna. Nabava hrane i pića nije predviđena kao posebna stavka u Planu nabave za 2019.g.

Dužnosnica Marica Jančić, kao općinska načelnica Općine Marija Gorica, na temelju članka 15. stavka 2. Zakona o javnoj nabavi donijela je 10. siječnja 2018.g. Pravilnik o provođenju postupaka jednostavne nabave u Općini Marija Gorica (Službeni glasnik Općine Marija Gorica broj 193/18., u daljnjem tekstu: Pravilnik), koji je trenutno na snazi, kojim je uređen postupak koji prethodi nabavi roba, radova i usluga procijenjene vrijednosti do 200.000,00 kn za nabavu roba i usluga, odnosno do 500.000,00 kn za nabavu radova.

Člankom 6. Pravilnika, propisano je da se nabava radova, roba i usluga procijenjene vrijednosti manje od 100.000,00 kuna provodi izdavanjem narudžbenice ili zaključivanjem ugovora s jednim gospodarskim subjektom. Narudžbenicu potpisuje općinski načelnik kao odgovorna osoba, ili osoba koju on za to ovlasti.

Člankom 7. Pravilnika, propisano je da se nabava procijenjene vrijednosti jednake ili veće od 100.000,00 kn do procijenjene vrijednosti do 200.000,00 kn za robu i usluge, te procijenjene vrijednosti do 500.000,00 kn za radove, naručitelj provodi slanjem Poziva na dostavu ponuda na adresu najmanje tri (3) gospodarska subjekta, a može se objaviti i na internetskim stranicama Naručitelja ili u elektroničkom oglasniku javne nabave.

Člankom 8. Pravilnika predviđene su iznimke od postupanja sukladno članku 7. Pravilnika odnosno situacije kada se jednostavna nabava procijenjene vrijednosti jednake ili veće od 100.000,00 kn za robu i usluge može provesti slanjem poziva na dostavu ponude samo jednom gospodarskom subjektu, a među kojim slučajevima je i situacija kada nabava iziskuje žurnost i kada rok za dostavu ponude može biti kraći od 5 dana.

Povjerenstvo ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u sukob ili bi mogao doći u sukob s javnim interesom.

Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njima povezana.

U situaciji u kojoj dužnosnica Marica Jančić kao općinska načelnica Općine Marija Gorica u više uzastopnih mandata, donosi opći akt kojim propisuje postupak jednostavne nabave za Općinu Marija Gorica te je ujedno i odgovorna osoba Naručitelja koja odlučuje o odabiru poslovnih subjekata s kojima će Općina Marija Gorica stupati u poslovne odnose, a pri tome Općina Marija Gorica u kontinuiranom višegodišnjem razdoblju stupa u poslovne odnose s poslovnim subjektima u vlasništvu članova obitelji dužnosnica, privatni interes s dužnosnicom povezanih osoba može utjecati na njezinu nepristranost u obnašanju javne dužnosti. U takvim okolnostima dužnosnica je dužna dati prednost zaštiti javnog interesa u odnosu na postojeći privatni interes.

U svrhu očuvanja integriteta i vjerodostojnosti dužnosnice, vanjskog dojma o nepristranosti u postupanju kao i u svrhu jačanja transparentnosti u provođenju postupka bagatelne nabave te očuvanja povjerenja građana kao i omogućavanja podjednakih poslovnih i tržišnih prilika svim zainteresiranim poslovnim subjektima, Povjerenstvo daje uputu dužnosnici i Općini Marija Gorica da u odnosu na one jednostavne nabave kod kojih postoji mogućnost da se kao mogući ponuditelj pojave poslovni subjekti u vlasništvu članova obitelji dužnosnice, obavezno provede javni poziv na dostavu ponuda, neovisno o procijenjenoj vrijednosti nabave, dakle da se pored slanja poziva na dostavu ponuda na adresu najmanje tri gospodarska subjekta, taj poziv obavezno objavi na internetskim stranicama Općine Marija Gorica u propisanom trajanju.

Ukoliko na objavljeni javni poziv svoju ponudu podnese trgovačko društvo Trgocentar Marija d.o.o. ili obrt Ladanjski raj, dužnosnica je u cilju povećanja transparentnosti dužna o navedenoj okolnosti obavijestiti Općinsko vijeće Općine Marija Gorica, kao i građane, putem objave na internetskim stranicama Općine Marija Gorica te se izuzeti od svih poslova odgovorne osobe naručitelja, za čije obavljanje može ovlasti svog zamjenika, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.).

U cilju zaštita javnog interesa, Povjerenstvo ukazuje da u slučaju potrebe za izvanrednom nabavom robe ili usluga, za koju prethodno nije proveden gore opisani postupak javnog poziva, Općina Marija Gorica ne može stupiti u poslovni odnos s trgovačkim društvom Trgocentar Marija d.o.o. niti s obrtom Ladanjski raj, a sve u svrhu očuvanja integriteta i vjerodostojnosti dužnosnice te očuvanja povjerenja građana.

Povjerenstvo ističe da su dužnosnica i Općina Marija Gorica kao tijelo javne vlasti u kojem dužnosnica obnaša svoju javnu dužnost, u slučaju odabira ponude trgovačkog društva Trgocentar Marija d.o.o. ili obrta Ladanjski raj, prije stupanja u poslovni odnos dužni dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci, sukladno članku 18. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.

Slijedom navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Marica Jančić, elektronička dostava
2. Objava na internetskoj stranici Povjerenstva
3. Pismohrana